**Előterjesztés munkaanyaga**

**a Képviselő-testület**

2014. november 25-i ülésére

**6. napirendi pont: Összehangolt turisztikai terv ügye**

Délegyháza fejlesztésének fontos pillérét jelenti a turizmus, mégpedig a tórendszerre, mint meglévő természeti erőforrásra alapozott turizmus. A turisztikai ágak közül kiemelkedik a horgászturizmus és a strandturizmus szerepe, ezeknek jelenleg is van gyakorlatuk, vannak hagyományaik.

A fejlesztésekhez olyan összefogás szükséges, amely biztosítja a tavak egységes alapelvek szerinti kezelését, hasznosítását, illetve közösen képes pályázni a fejlesztésre. Az összefogás résztvevői az Önkormányzat, az egyes tavak kezelői, hasznosítói, idegenforgalmi szolgáltatók.

A tavak kezelésében, hasznosításában jelenleg 4 szervezet érintett:

Délegyházi Horgász Sportegyesület I-II-III. tó

Négyes Tó Horgász Egyesület IV. tó

Délegyháza Községi Sportegyesület V-VI. tó

Magyar Naturisták Egyesülete V. tó

Első lépésként Délegyháza Község Polgármestere megtárgyalta az ügyet a négy jelenlegi hasznosítóval, akik kifejezték egyetértésüket és nyilatkoztak arról, hogy szorosabban együtt kívánnak működni az Önkormányzattal az ügy előmozdítása érdekében. Második lépésként szükséges elkészíteni egy komplex turizmusfejlesztési stratégiát, amelyben (a meglévők mellett) meg kell vizsgálni további turisztikai ágak (pl: kerékpáros, vízi, stb.) fejlesztési lehetőségeit és esélyeit. A későbbiekben szükséges egy helyi TDM (Turisztikai Desztinációs Menedzsment) szervezet létrehozása is, amiben rajtunk kívül az érdekelt és érintett idegenforgalmi szolgáltatók is részt vesznek, így nagyobb esélyünk van Uniós pályázatokon indulni és elnyerni azokat. A turizmusfejlesztési stratégia elkészítése a mellékelt árajánlat alapján 330.000 Ft-ba kerülne, ezért kérjük a képviselő-testületet, hogy szíveskedjenek hozzájárulni ennek finanszírozásához, hiszen ez elengedhetetlen a továbblépéshez.

**Határozati javaslat**

*Délegyháza Község Önkormányzatának Képviselő-testülete elhatározza, hogy a tavak turizmusának fejlesztéséhez szükséges szakmai anyagokat (komplex turizmusfejlesztési stratégia, horgászturizmus fejlesztési program, halgazdálkodási keretterv) megrendeli Füstös Gábor okleveles halászati szakmérnöktől a benyújtott árajánlatában szereplő bruttó 330.000 Ft munkadíj ellenében. A képviselő-testület felhatalmazza polgármesterét a szükséges intézkedések megtételére. A megrendelés feltétele az együttműködési nyilatkozat megtétele.*

Határidő: 2015. február 28.

Felelős: polgármester

Összeállította:

Mitró Bettina

Ügykezelő

Előterjesztéssé nyilvánítva: 2014. november 24.